ธปท.รับเงินบาทแข็งค่าเร็วขึ้น
ธปท.ยอมรับเงินบาทวันนี้แข็งค่าขึ้นเร็ว ยืนยันดูแลตามความเหมาะสม แต่ยังไม่จำเป็นต้องเรียกประชุมกนง.ฉุกเฉิน
19 มี.ค. 2556

ธปท.ยอมรับเงินบาทวันนี้แข็งค่าขึ้นเร็ว ยืนยันดูแลตามความเหมาะสม แต่ยังไม่จำเป็นต้องเรียกประชุมกนง.ฉุกเฉิน 
นายประสาร ไตรรัตน์วรกุล ผู้ว่าการธนาคารแห่งประเทศไทย(ธปท.) กล่าวว่า เท่าที่ติดตามดูการเคลื่อนไหวของค่าเงินบาทในช่วงนี้ ต้องยอมรับว่าเปลี่ยนแปลงค่อนข้างเยอะและรวดเร็ว อย่างไรก็ตามต้องติดตามดูสถานการณ์อีกสักระยะก่อน เพราะการแข็งค่าของเงินบาทยังไม่ได้แข็งต่อเนื่องยาวนาน ส่วนการดูแลค่าเงินบาท ไม่ใช่ธปท.ไม่ดูแลหรือไม่มีเงินจะเข้าดูแล แต่ธปท.จะดูแลตามความเหมาะสมและติดตามสถานการณ์ก่อน
“การที่ค่าเงินบาทแข็งค่าขึ้นจากต้นปีถึงปัจจุบันประมาณ 6% นั้น ยอมรับว่าแข็งค่าขึ้นค่อนข้างจะเยอะและรวดเร็ว แต่ก็ต้องติดตามดูอีกสักระยะ ซึ่งปัจจัยสำคัญที่ทำให้เงินบาทแข็งค่า น่าจะเป็นผลจากข่าวคราวที่ทิศทางเศรษฐกิจเป็นไปในทางที่ดีต่อเนื่อง ทำให้นักลงทุนต่างชาติอย่างจะนำเงินเข้ามาลงทุน และอีกส่วนก็เพราเงินทุนต่างชาติไหลเข้ามาเพิ่มขึ้นด้วย”นายประสารกล่าว
นายประสาร กล่าวว่า อย่างไรก็ตามแม้ว่าเงินบาทจะแข้งค่าขึ้นค่อนข้างเร็ว แต่ก็ไม่ได้สร้างความกังวลให้ธปท.มากนัก เนื่องจากพึ่งจะกลับมาแข็งค่าในรอยนี้เพียงวันเดียว ต้องรอดูก่อน โดยยังไม่มีความจำเป็นต้องเรียกประชุมคณะกรรมการนโยบายการเงิน(กนง.)ฉุกเฉินเพื่อหารือการดูแลค่าเงินบาทแข็งแต่อย่างใด 
ด้านนักบริหารเงินจากธนาคารซีไอเอ็มบี ไทย กล่าวว่า วันนี้ (19 มี.ค.) ค่าเงินบาทเปิดตลาดช่วงเช้าอยู่ที่ระดับ 29.39-29.41 บาท/เหรียศหรัฐ แข็งค่าขึ้นจากเมื่อวานที่ปิดตลาด 29.52-29.54 บาท/เหรียญสหรัฐ ซึ่งการแข็งค่าน่าจะเป็นผลจากเงินทุนไหลเข้า
ทั้งนี้ การเคลื่อนไหวของเงินบาทระหว่างวันนี้ เคลื่อนไหวอยู่ที่ระดับ 29.32 บาทต่อเหรียญสหรัฐ ซึ่งแข็งค่าจากระดับเปิดตลาดเมื่อเช้าซึ่งเป้นการแข็งค่าในรอบ 28 เดือนไปแล้ว  โดยนักวิเคาระห์หลายแห่งคาดว่าการเคลื่อนไหวของเงินบาทมีแนวโน้มแข็งค่าขึ้นเรื่อยๆ โดยมีโอกาสทะลุระดับ  29.30 บาทต่อเหรียญสหรัฐ